钦定古今图书集成/明伦汇编/官常典/第544卷 > 《奉和圣制送尚书燕国公赴朔方》
## 钦定古今图书集成/明伦汇编/官常典/第544卷 > 《奉和圣制送尚书燕国公赴朔方》

张九龄

宗臣事有征，庙筭在休兵。天与三台座，人当万里城。
朔南方偃革，河右暂扬旌。宠锡从仙禁，光华出汉京。
山川勤远略，原隰轸皇情。为奏薰琴唱，仍题宝剑名。
闻风六郡伏，计日五戎平。《山甫》归应疾，留侯功复成。
歌锺旋可望，衽席岂难行。四牡何时入，吾君忆履声。